Document ID: 31995R0970

KOMISSION ASETUS (EY) N:o 970/95,
annettu 28 päivänä huhtikuuta 1995,
Espanjan ja yhteisön, Portugalia lukuun ottamatta, välisen hedelmä- ja vihannesalan kaupan täydentävän järjestelmän soveltamista koskevista tietyistä yksityiskohtaisista lisäsäännöistä tiettyjen hedelmien ja vihannesten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Espanjan ja Portugalin liittymisasiakirjan,
ottaa huomioon tuoreiden hedelmien ja vihannesten kaupassa täydentävän järjestelmän soveltamista koskevista yleisistä säännöistä 23 päivänä lokakuuta 1989 annetun neuvoston asetuksen (ETY) N:o 3210/89 (1), sellaisena kuin se on muutettuna asetuksella (ETY) N:o 3818/92 (2), ja erityisesti sen 9 artiklan,
sekä katsoo, että
komission asetuksessa (ETY) N:o 816/89 (3), sellaisena kuin se on muutettuna asetuksella (ETY) N:o 3831/92 (4), vahvistettiin tuoreiden hedelmien ja vihannesten kaupassa sovellettavaan täydentävään järjestelmään kuuluvien tuotteiden luettelo 1 päivästä tammikuuta 1990; tomaatit, latva-artisokat, melonit, mansikat, aprikoosit ja persikat kuuluvat kyseisiin tuotteisiin,
komission asetuksessa (ETY) N:o 3944/89 (5), sellaisena kuin se on viimeksi muutettuna asetuksella (ETY) N:o 3308/91 (6), annettiin hedelmä- ja vihannesalan täydentävän kaupan järjestelmän, jäljempänä `TKJ`, soveltamista koskevat yksityiskohtaiset säännöt,
komission asetuksessa (EY) N:o 642/95 (7) määritettiin edellä mainituille tuotteille asetuksen (ETY) N:o 3210/89 2 artiklassa tarkoitetut kaudet 30 päivään huhtikuuta 1995; viimeisimmät näkymät viennistä muualle yhteisön markkinoille, Portugalia lukuun ottamatta, sekä tilanne yhteisön markkinoilla johtavat melonien ja latva-artisokkien osalta siihen, että määritetään kausi I; mansikoiden, aprikoosien, persikoiden ja tomaattien osalta olisi edellä mainittujen perusteiden mukaisesti määritettävä kaudet I ja II 18 päivään kesäkuuta; ottaen huomioon, että näiden tuotteiden markkinat ovat erittäin herkät, olisi määritettävä ohjeelliset katot hyvin lyhyiksi kausiksi asetuksen (ETY) N:o 3210/89 3 artiklan mukaisesti,
on suotavaa muistuttaa, että asetuksen (ETY) N:o 3944/89 säännöksiä Espanjasta ulos suuntautuvien lähetysten tilastollisesta seurannasta ja maastapoistumisasiakirjojen käytöstä niiden yhteydessä samoin kuin jäsenvaltioilta vaadittavasta erilaisten tietojen toimittamisesta on sovittava TKJ:n toiminnan turvaamiseksi,
täsmällisten tietojen tarpeen vuoksi on perusteltua, että kaupan tilastolliseen seurantaan liittyviä tietoja toimitetaan komissiolle lyhyin määräajoin, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Liitteessä esitettyyn CN-koodiin kuuluvien latva-artisokkien ja melonien osalta asetuksen (ETY) N:o 3210/89 2 artiklassa tarkoitetut kaudet vahvistetaan kyseisessä liitteessä.
2. CN-koodiin 0810 10 10 kuuluvien mansikoiden, CN-koodeihin 0702 00 25, 0702 00 30 ja 0702 00 35 kuuluvien tomaattien, CN-koodiin 0809 10 10 ja 0809 10 20 kuuluvien aprikoosien sekä CN-koodiin ex 0809 30 00 kuuluvien persikoiden osalta:
- liittymisasiakirjan 83 artiklan 1 kohdassa määrätyt ohjeelliset katot
ja
- asetuksen (ETY) N:o 3210/89 2 artiklassa tarkoitetut kaudet
vahvistetaan liitteessä.
2 artikla
1. Espanjasta, Portugalia lukuun ottamatta, muualle yhteisön markkinoille suuntautuviin 1 artiklassa tarkoitettujen tuotteiden lähetyksiin sovelletaan asetuksen (ETY) N:o 3944/89 säännöksiä sen 5 ja 7 artiklaa lukuun ottamatta.
Mainitun asetuksen 2 artiklan 2 kohdassa säädetty tietojen toimittaminen on kuitenkin toteutettava viimeistään tiistaisin edellisen viikon aikana lähetettyjen määrien osalta.
2. Asetuksen (ETY) N:o 3944/89 9 artiklan ensimmäisessä alakohdassa säädetyt, 1 artiklan 2 kohdassa mainittuja tuotteita, joiden osalta on vahvistettu kausi II tai kausi III, koskevat tiedot on toimitettava komissiolle edeltävän viikon osalta viimeistään tiistaisin.
Kauden I soveltamisaikana kyseiset tietojen toimittamiset on tehtävä kuukausittain, viimeistään kunkin kuukauden 5 päivänä edellisen kuukauden tietojen osalta; tarvittaessa ilmoituksessa on oltava maininta "Ei mitään".
3 artikla
Tämä asetus tulee voimaan 1 päivänä toukokuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä huhtikuuta 1995.

Labels: 12
3
17
18